text: Mand gemte ulovlige våben i Hviding
  30 november 2016 kl. 17.44
  Politiet har beslaglagt flere ulovlige våben efter en anholdelsesaktion i den lille by Hviding.
  Syd- og Sønderjyllands Politi har onsdag ved 15-tiden gennemført en anholdelsesaktion i Ribevej i Hviding syd for Ribe, med baggrund i oplysninger om ulovlig våbenbesiddelse. Det oplyser politiet i en pressemeddelelse.
  En 30-årig mand blev anholdt og ved den efterfølgende ransagning blev der fundet flere ulovlige våben på adressen.
  - Vi fik et tip fra en borger om, at der skulle bo en person, som skjulte ulovlige skydevåben, og det viste sig at holde stik, siger lokalpolitileder i Ribe, Karsten Aaskov, til TV SYD.
  - Der var flere forskellige typer af våben på adressen. De er alle sammen blevet beslaglagt og er nu i politiets varetægt, fortsætter han.
  Manden er blevet løsladt igen, da politiet ikke skønnede at der var grundlag til at fremstille ham i grundlovsforhør.
  - Nu fortsætter efterforskningen, og så vil tiden vise, om der vil blive rejst tiltale mod ham, siger Karsten Aaskov
  Karsten Aaskov, lokalpolitileder, Ribe: "Vi fik et tip fra en borger om, at der skulle bo en person, som skjulte ulovlige skydevåben, og det viste sig at holde stik."
  Anholdelsesaktionen fandt sted i umiddelbar nærhed af det lokale asylcenter, men har ikke noget med asylcentret eller dets beboere at gøre, påpeger politiet.
  